Una Party Tecnològica obrirà les festes de Carcaixent
30 de Septiembre de 2016

Carcaixent

La regidora de Festes, Rosa Nicolau, ha presentat este matí en una roda de premsa la I Party Tecnològica i la Marató de viquipedistes, una de les primeres activitats que es realitzaran dins del programa de les Festes locals de 2016. El Magatzem de Ribera acollirà l’esdeveniment tecnològic el dijous 6 d'octubre des de les 17 fins a les 22 hores i el divendres des de les 17 fins a les 8 hores del matí del dissabte 8 d'octubre. El divendres, de 18 a 22 hores, també en el Magatzem de Ribera se celebrarà una viquimarató d’articles sobre Carcaixent.

Marvi García, responsable de l’empresa organitzadora de la Party, ha explicat que tots els participants tindran connexió en banda ampla de gran capacitat i campionat de diversos jocs, a més de tallers educatius sobre seguretat a Internet, reparació d'ordinadors i videojocs o altres temes d’interés. La inscripció per a I’esdeveniment és gratuïta i es pot participar tant amb ordinador com amb consola, sense límit d’edat; no obstant, els menors necessitaran una autorització prèvia i durant l’esdeveniment estaran supervisats per monitors especialitzats. Els inscrits hauran de portar el seu ordinador complet o consola amb tot el material necessari (monitor, teclat, comandaments, cable, etc.); per als no inscrits hi haurà una zona lliure amb consoles i videojocs d'última generació.

Quant a la Marató de Viquipedistes, és una activitat organitzada per l'Ajuntament de Carcaixent i Amical Wikimedia amb l'objectiu d'actualitzar, ampliar i crear articles sobre Carcaixent a la Viquipèdia. Francesc Fort, membre de l’associació Amical i que també ha estat present a la roda de premsa, ha explicat que l'activitat naix amb motiu del centenari de la concessió del títol de ciutat. Ja està disponible a l’enciclopèdia lliure una entrada anomenada “Viquipèdia: Viquimarató Carcaixent Centenària”, on estan disponibles les inscripcions i propostes d’articles per a crear.

Novetats i canvis en la programació de les Festes Locals

En la reunió oberta celebrada ahir, la regidora de Festes, Rosa Nicolau, va explicar algunes de les novetats i canvis en la programació de 2016. Una de les primeres és el manteniment del model de llibre de l’any passat, però enguany, i a proposta de l’assemblea de festes, hi ha nou contingut a part de la programació de Festes Majors relacionat amb la celebració del centenari del títol de ciutat. A més a més, i això sí que és novedós, s’han fet una sèrie de programes reduïts que seran repartits pel comerç local.

Com va exposar la regidora, un dels principals canvis en la programació és l’augment del pressupost destinat a activitats infantils i juvenils, ja que solament en activitats infantils quasi es triplicarà el pressupost que s'hi va destinar l’any passat. D’esta manera, els xiquets tindran activitats amb unflables junt amb altres tallers, jocs populars, tallers de circ, teatre infantil o un espectacle de màgia. A més de les mascletades infantils que ja es van fer l’any passat i que, vista la gran acceptació, es repetiran en les festes de 2016.

Dins de les activitats dirigides als més joves, està programat un encontre de les xarangues locals per a fer un “cara a cara” amb dos escenaris enfrontats al Parc Navarro Daràs. També, la prova final del Ral•li ha passat dins de la programació de Festes Majors, a proposta de la mateixa organització. Es farà el dissabte dia 8 d’octubre per tal que puga assistir-hi la major part de públic, ja que al dia següent no és laborable i poder acabar celebrant com cal el 50 aniversari de Ral•li Humorístic.

Una altra de les novetats per a este 2016, el castell de la Descoberta torna a la Plaça Major a instància de la Confraria de la Mare de Déu, adaptant-lo als calibres i a la normativa que en estos espectacles pirotècnics marca la llei. Continuant amb les novetats en temes de focs artificials,  es dispararà una mascletada de colors per obrir les festes i el castell final de festes, el dia 16 d’octubre, canviarà d’ubicació. Enguany serà al pàrquing de l’estació i podrà veure’s des de la Glorieta del Magatzem de Ribera amb l’objectiu de millorar la seguretat i la visibilitat de l’espectacle.

La regidora de Festes, Rosa Nicolau, també va explicar que algunes de les propostes de l’any passat van a repetir-se per la bona acollida que van tindre, com les Nits de Patrimoni Local amb visites a la Parròquia de l’Assumpció, Magatzem de Ribera, Ermita de Sant Roc, Reial Séquia o l’Asil, el Concurs de Fotografia Mòbil o el Sopar Popular. A més, també s’han programat diversos espectacles musicals i teatrals que es repartiran en diversos escenaris. El programa ja es pot consultar en la pàgina web municipal.